1Amu na limeyi lɛni na kadi kégye ndi Kukpi Lili Bɔvia Limeyi lɛmmɔ ni, Yesu ɔ́ti ka uwi údu ka ɔtɔlɔ kayawi kamɛni lɛlɔ uteesie ɔti kudɔ. Na ka ɔɔyɔ́ ama bani náfɔ-nwu bádi fui na kayawi kamɛni lɛlɔ ɔsu ni, ɔɔwia ka ɔtina-ma kalɛ na ɔɔyɔ́-ma geen. 2Na useyi ɔmmɔ ka Yesu ku nwuna batɛyane bésie belie kadikɔ badaku bɔdi ni, ukisine ɔmmɔ ɔ́ɔya na kasusu kekpidi kéduo Yuda ɔni ndi Simon Iskariot ubidi lili kemo kalɛ na ɔkya Yesu kakya. 3Yesu ɔgyi nwaa ka Ɔti úti ɔyikun úte-nwu ka ɔdi ala fui lɛlɔ. Na ɔgyi ka Katɔti ɔmmɔ kudɔ na ɔ́si, na nwuna kudɔ kani na ɔdubɔsɔ unwini usie. 4Anwuɔsu ɔ́ta únye na kadikɔ mmɔ, na údie nwuna awu gyɔlɔɔ ɔmmɔ úwi, na úti ɔsa ɔ́sabla kevobi. 5Na údu ntu bɔdi úwi lɛkpibwi lɛdi kemo, na úse kalɔ ɔɔfɔ nwuna batɛyane bammɔ lɛgba, na uuni-ma ku ɔsa ɔni ɔ́sabla mmɔ. 6Ka Yesu úbo úbedu Simon Petro kudɔ ni, Petro úye-nwu ɔnini, “Blɔti, bɔfɔ na adubo-mi lɛgba?” 7Amu na Yesu údie kenye na ɔ́su-nwu ɔnini, “Elénu tɔ lɛla lɛni na mɔɔbla ɔfɛni mɛni kalɔ. Nsu kama ni, adubunu-ni kalɔ.” 8Mmɔ ni, Petro úni na ɔ́su ɔnini, “Kudii! Lɛɛɛdubo kalɔ bunu na afɔ-mi lɛgba uwi ɔdi.” Amu na Yesu ɔ́su-nwu ɔnini, “Si étenu kalɔ na lɛfɔ-ɔ lɛgba ni, agyi anii bɔsɔ buuubo kɔna kɔdi.” 9Lɛla lɛmmɔ lɛ́gyu Petro ɔtɔtɔ! Anwuɔsu ɔ́su Yesu ɔnini, “Blɔti, si use lɛni ni, ɔɔɔdi mina lɛgba lɛti! Mmomu adubɔfɔ mina enu ku lili lɛnɔ!” 10Amu na Yesu ɔ́su-nwu ɔnini, “Ukyuli ɔni náakpi ntu ni, ɔ́lɛ bɔkpi. Anwuɔsu lɛgba kani na ɔlɛka ɔfɔ. Bina fui bɛ́lɛ bɔkpi, amu ntu ukyuli unwi pɛ kani.” 11Yesu ɔ́su ɔmɛni ɔsika ɔ́ɔti ukyuli ɔni ndubo-nwu kakya bɔkya. Anwuɔsu na ɔ́su ɔnini, “Bina fui bɛ́lɛ bɔkpi, amu ntu ukyuli unwi pɛ kani.” 12Ka Yesu ɔ́fɔ-ma lɛgba ɔ́wɔlɔ ni, ɔ́sɔku nwuna awu ɔmmɔ ɔ́kya, na ɔ́sɔ únwini úsie útélie kalɔ. Amu na úye nwuna basiakune ɔnini, “Bínu lɛla lɛni na lɛ́bla mɛni kalɔ? 13Bɛɛlɔ-mi bɛnii ala ɔtinane ku Blɔti, na ɔdi lɛni sɔsɔ. Ɔsika ukyuli ɔmmɔ na ndi. 14Na ami ɔni ndi Blɔti ku ala ɔtinane ni, ami náfɔ-mii lɛgba ɔfɛni kani. Amii lɛnɔ lɛni na ɔdi ka bɛfɔ bina bakpana lɛgba. 15Lɛla lɛni na bɛnu bɛtɛya na bitaabla lɛnɔ ni, ani na lɛ́bla lɛ́tina-mii mɛni. 16Mɔɔsu-mii geen ka ni, kabla ɔblane ɔdi biala uletulo nwuna unwoti. Lɛni kani na ukyuli ɔni bátala uletulo ukyuli ɔni nátala-nwu. 17Ka bɛ́ti litemi geen lɛmɛni ɔfaani ɔsu ni, lɛlɔ lɛdubɔyɔ-mii si bɛ́bla ala amɛni. 18“Ɔɔɔdi bina fui litemi na ndaku bɔsu ɔfaani. Ngyi bina akɔ bani na lɛ́funa. Nsu ɔlɛka Bunweni Kedee Ɔku kemo etemila ebo-nwu kemo lɛni kalɛ na bénweni bése banini, 'Ukyuli ɔni nákya ku-mi kɔnu lɛkyami kemo na bɔ́di ni, anwu nénwini únye-mi lɛlɔ.' 19“Na mɔɔsu-mii ɔmɛni lise asa ubo ubalɛ, kalɛ na si úbo úbalɛ lɛni sɔsɔ ni, na bɛti ka ami ndi Anwu ɔni nkya ɔ́si kalɔ kesekɔ. 20Mɔɔsu-mii geen nnii ukyuli biala ɔni muugyingya enu taafɔ ukyuli ɔni na lɛ́tala ni, ami na ɔ́fɔ. Na ukyuli ɔni megyingya enu na wafɔ-mi ni, anwu ɔni nátala-mi lɛnɔ na ɔ́fɔ.” 21Uwi ɔni na Yesu ɔ́su ɔmɛni ɔ́wɔlɔ ni, kayi kékpoku-nwu geen. Amu na ɔ́su-ma nwaa ɔnini, “Mɔɔsu-mii geen ka bina akɔ unwi ɔdubɔkya-mi kakya.” 22Mmɔ ni, Yesu basiakune bammɔ bénwini bánu lɛlɔ anumi na béfu, ɔsika baaagyi ukyuli ɔni na Yesu ɔda. 23Na batɛyane bammɔ akɔ unwi ɔni na Yesu ɔɔyɔ́ ni, úlie ude Yesu. 24Ɔmmɔ ɔsu Simon Petro ɔ́su ɔtɛyane ɔmmɔ kabɛsɛ kemo ɔnini, “Ye-nwu ukyuli ɔni na ɔda.” 25Anwuɔsu anwu lɛnɔ ɔ́bu úsie Yesu kudɔ na úye-nwu ɔnini, “Blɔti, ɔma na ɔdi?” 26Amu na Yesu údie kenye ɔnini, “Ukyuli ɔni na ndubuti bodobodo ɔdi litu kutu lite ni, anwu na ɔdi.” Anwuɔsu Yesu ɔ́bwɛ bodobodo blii ɔdi útu kutu na úti úte Yuda ɔni ndi Simon Iskariot ubidi. 27Na ɔni kani na Yuda ɔ́fɔ bodobodo ɔmmɔ ni, mmɔ kani na Satan ɔ́fɔ-nwu lɛlɔ kemo fui. Amu na Yesu ɔ́su-nwu ɔnini, “Babla ku lɛla lɛni na aayɔ́ ka abla.” 28Nsu bakladi bani nlie kadikɔ mmɔ bétenu kalɔ lɛla lɛni ɔsu na Yesu ɔ́su Yuda lɛni. 29Na ka Yuda ɔmɛni nda bana kavumi ɔsu ni, batɛyane bammɔ badi bákali ka bɔsu na Yesu ɔ́ɔsu-nwu ɔnii utéye ala ani na badubuti badi limeyi uboku iye utéte bawabane ala adi. 30Amu ka Yuda ɔ́fɔ bodobodo ɔmmɔ ni, ɔ́vi ɔ́lɛ kɔnakunwi. Na kadi káasa uwi ɔmmɔ. 31Uwi ɔni na Yuda ɔ́tɔlɔ kama ni, Yesu ɔ́su-ma ɔnini, “Ɔfɛni na Katɔti ɔdubɔkɔliku Ukyuli Ɔyawine Ubi lɛnyi katɔ. Na ɔkɛnku Ubidi ɔmmɔ lɛnɔ lɛlɔ ni, bekyuli badubɔkɔliku Ɔti ɔmmɔ lɛnyi katɔ. 32Na si ɔkɛnku Ubi lɛlɔ na bekyuli bákɔliku Ɔti lɛnyi katɔ ni, Katɔti lɛnɔ ɔdubɔya na bekyuli bakɔliku Ubi ɔmmɔ katɔ na nwuna anumi. Na ɔdubɔya na babla lɛni kɔnakunwi. 33“Mina bebi, uwi blii ɔdi kani nébu na lɛkya-mii kudɔ. Bɛdubo-mi bɔwia, nsu mɔɔsu-mii lɛla lɛni na lɛ́su Yudafuɔ benengu nnii, 'Kesii kani na lísela ni, bilakana mmɔ bubo.' 34“Na ɔfɛni ni, muubó-mii ɔda ɔwɔdi. Bɛyɔ lɛlɔ! Na kalɛ na ami lɛ́yɔ-mii ni, lɛni kani na ɔlɛka amii lɛnɔ bɛyɔ lɛlɔ. 35Na si bɛɛyɔ́ lɛlɔ lɛni ni, ukyuli biala ɔdubɔnu ɔti ka mina batɛyane na bɛdi.” 36Mmɔ na Simon Petro úye-nwu ɔnini, “Blɔti, wɛ na ésela?” Amu na Yesu údie kenye ɔnini, “Kesii kani na lísela ni, alakana-mi bɔsiaku ɔfaani. Nsu nwuna kama ni, adubɔsia-mi kama ebo mmɔ.” 37Amu na Petro úye-nwu ɔnini, “Blɔti, bi ɔsu na naaakana-a bɔsiaku ɔfaani? Nnye kagyumana ka likpi na fula lili!” 38Mmɔ ni, Yesu údie kenye ɔnini, “Aafɔ́ taadi geen ka enye kagyumana ka ekpi na mina lili? Mɔɔsu-ɔ litemi geen nnii asa na akɔkɔ wete kenye ni, adubɔsu kɔtɛ sɔɔn anii aaagyi-mi.”
twi_Latn